BoerPot · KlankBank - iono.fm
BoerPot — Jacques Basson
KLANKBANK | Podcast , ±36 min episodes every 2 weeks, 2 days	|
BoerPot is 'n potgooi vir die landbousektor waar ons gereeld gesels oor alles wat met die besigheid van boerdery te make het. Teken in sodat jy nie 'n episode mis nie.
AFRIKAANS South Africa Business · Nature
Kallie Carlsen van Paratus Suid Afrika
The Tornadoes, 'n Britse popgroep van die Sestigerjare, het in 1962 'n futuristiese Nr 1-treffer gehad met hulle enkelsnit, 'Telstar',wat verwys na een van die eerste kommunikasie-satelliete wat ooit gelanseer is.
Soos Kallie Carlsen egter verduidelik, is kommunikasie-satelliete lank reeds nie meer futuristies nie. Kallie is die besturende direkteur van Paratus Suid Afrika, 'n onafhanklike verskaffer van laaste-myl, satelliet-gebaseerde konnektiwiteit en toegangsoplossings. As een van die grootste verskaffers in Afrika, beskik Paratus oor 4000 satelliet-terminale regoor die vasteland en bied dit die volle spektrum van end-tot-einde konnektiwiteitsoplossings.
Dit lewer onder andere ook 'n kritieke diens aan boeregemeenskappe, met die groeiende kommer rondom plaasveiligheid in Suid-Afrika.
Kobus Steenekamp van Bayer SA
As die Kommersiële Bestuurder vir Bayer SA se afdeling vir gewaswetenskap, is Kobus Steenekamp en sy span verbind daartoe om vernuwende oplossings te bied wat boere se oes-potensiaal verhoog. Dit behels die beskerming van gewasse teen vernietigende siektes en peste.
Met produkte wat wissel van hoë-aangedrewe saad tot vindingryke biologiese en chemiese gewasbeskerming, lewer Bayer, wat onlangs ook die Amerikaanse biotegnologiese maatskappy Monsanto oorgekoop het, inderdaad wetenskap vir 'n beter lewe.
Koos Blanckenberg, 'n vierde-geslag melk- en graanboer van die Wes-Kaap, is 'n gesiene John Deere-kliënt wie se gemeenskapsontwikkelingsprogram geskoei is op die slagspreuk: 'n Beter lewe vir almal...
Koos het 'n BCom-graad in Landbou-ekonomie verwerf aan Stellenbosch, maar die ondervinding wat hy op 'n paar besoeke aan die VSA opgedoen het was van selfs groter waarde.
So byvoorbeeld, het 'n besoek aan die Universiteit van Wisconsin in Maddison se Dairyland Initiative, Koos en sy familie laat besluit om ook die Amerikaners se rewolusionêre slaaphokke, waarin hulle koeie huisves, op Klipheuwel aan te bring... 'n Beter lewe, selfs vir die koeie!
Oorlêland is die sleutel tot vrugbare grond, en iets waarin Frikkie Nel van Bothaville vas glo. Frikkie boer omdat dit in sy bloed is, en omdat dit lekker is vir hom.
Hy erken egter dat boerdery 'n uitdaging bly, veral in hedendaagse tye, en dat 'n mens 'n fyn balans moet handhaaf om optimaal te produseer. Oorlêlande is veral nuttig aangesien die reënval so wisselvallig is, en die belangrikste voordeel daarvan is dat dit vog stoor.
Frikkie maak verder ook geen geheim van sy voorliefde vir John Deere-trekkers nie. Ek het 'n heerlike geselsie geniet met hierdie kleurvolle alumnus van Potch se eertydse 'Pampoenboere'...
Thabo van Zyl is nie alleen 'n suksesvolle mielieboer van die Vrystaat nie, maar het onlangs ook Syngenta se Leadership Academy for Agriculture-program suksesvol voltooi. Volgens hom het dié kursus weereens benadruk hoe belangrik effektiewe leierskap, en kommunkasie, in die landbou-sektor is.
Hierdie Wesselsbron-boer gesels ook padlangs met Jacques Basson oor die uitdagings wat uiterste klimaatstoestande bied, die belangrikheid daarvan om te diversifiseer en die transformasie wat boerdery ondergaan het oor die afgelope paar dekades, danksy meer gevorderde toerusting en tegnologie.
Soos Thabo tereg opmerk, wat landbou betref is normaal nie meer normaal nie...
Almal ken daardie hulpelose gevoel wanneer die kamera langs die pad vir jou flits. Jy glimlag beslis nie. Die rompslomp daarna laat 'n mens selfs meer hulpeloos voel. Hulp is egter byderhand, want Cornelia van Niekerk het die lig gesien.
Cornelia wou iets unieks, iets spesiaals spesiaal vind, waar sy daadwerklik 'n diens kon lewer. Fines4U bied presies dit: 'n maatskappy wat individue en besighede bystaan in die kontrolering en pynlose bestuur van hul verkeersboetes en hernuwing van lisensies.
Juis daarom spog Fines4U reeds met kliënte soos Mercedes Benz, VW, Subaru, Suzuki, WeBuyCars en 172 ander besighede...
Fines4U kan uiteraard ook van onskatbare waarde wees vir individue en instansies in die landboubedryf.
Syngenta is 'n innoverende maatskappy wat nie slegs gewasbeskermingsoplossings vir boere ontwikkel nie.
Ben Schoonwinkel, hoof van kliëntebemarking vir Syngenta, gesels met Jacques Basson oor 'n verskeidenheid van vernuwende inisiatiewe waarby Syngenta betrokke is.
Syngenta, wat in 2000 tot stand gekom het nadat Novartis Agribusiness en Zeneca Agrochemicals saamgesmelt het, is een van die grootste gewasbeskermingsmaatskappye in die wêreld, met verkope van US$13.5 biljoen in 2019.
Volgens Ben is Syngenta se hoofdoel om nuwe oplossings na boere te bring, maar met bykomende initiatiewe soos Agriclime, 'n versekeringsopsie aan Syngenta-klante, en die Leadership Academy for Agriculture, wat leiers help ontwikkel en toerus met die nodige vaardighede en kundigheid om 'n verskil te maak in die sektor, het Syngenta hulself ongetwyfeld gevestig as een van die groot rolspelers in Suid-Afrikaanse landbou...
In Amerika dra landbou meer as $100 biljoen by tot die ekonomie. Boerdery ondergaan snelle 'vernuwing', veral wat slimtegnologie betref.
Derhalwe was dit uiters insiggewend om met John Deere afgevaardigdes Tavonga Siyavora en Nate Heinrich, van die VSA, te kon gesels en hoor hoe hulle die 'vernuwing' van landbou in Afrika sien, tydens die onlangse Africa Agri Tech-konferensie in Pretoria.
Tavonga en Nate, hoewel in verskillende hoedanighede, is altwee nou betrokke by Presisie Landbou-tegnologie, oftewel 'Precision Ag Technology'.
Tavonga, beywer hom daartoe om produsente wêreldwyd te help om meer produktiewe, winsgewende en volhoubare boerderye te bedryf, en volgens Nate werk John Deere nou saam met hulle uitgebreide handelaarsnetwerk om te verseker dat hulle uitreik na klante groot en klein.
Dis hier waar die konsep van Ontwerpdenke, oftewel 'Design Thinking', inkom. John Deere moet bepaal wat die ekonomiese en landboukundige ruimtes van geleentheid is wat die maatskappy vir boere kan ontsluit...
Die nuwe Reitz Landbou Akademie is 'n industrie-gedrewe inisiatief om die jeug met die nodige blootstelling, vaardighede en kennis toe te rus om landbou in SA te bevorder.
Die idee van die Reitz Landbou Akademie het in minder as twee jaar 'n realiteit geword, met 25 ingeskrewe studente en geld in die bank. Die Akademie stel hulself ten doel om die gaping tussen landbou-teorie en die praktiese realiteit te oorbrug, deur leerders praktiese blootstelling aan en ervaring in die bedryf te gee.
Ek het tydens die onlangse Bieliemieliefees op Reitz oor die opwindende nuwe instansie gesels met Jors Kriek, plaaslike boer en lid van die skool se beheerraad, Martin Kruger , Koordineerder van die Akademie en Philip Oosthuizen van Sernick wat een van die hoofborge is saam met John Deere, Graan SA, VKB en Standard Bank.
Om meer van die metode van risiko-verspreiding in boerdery te wete te kom, het ek vroeër vanjaar by die VKB Bieliemieliefees in Reitz gesels met Neil Claassen, 'n gesiene boer van die omgewing en hoofbestuurslid van Graan SA in die Reitz-streek.
Neil verduidelik dat die Oos-Vrystaat 'n verskeidenheidsvoordeel geniet, in die sin dat hulle basies enige gewas kan verbou. Hulle is egter ietwat genoodsaak om te diversifiseer anngesien die klimaat, en veral die reënvalpatrone, geweldig verander het in die streek.
Basies kom dit daarop neer dat, in landbou vandag, 'n mens jouself moet aanpas en herposisioneer...
Die Buhle Farmers Academy is 'n unieke, nie-winsgewende organisisasie wat jong, opkomende boere prakties oplei, by hulle Delmas-kampus wat bykans 180ha beslaan, om susksesvol en volhoubaar te wees in die landboubedryf.
Buhle help hierdie jong landboukundiges as't ware om die 'gawe' van boerdery ten volle te ontdek, aldus die instansie se vriendelike hoof-uitvoerende beampte, Nyiko Maluleke.
Volgens Nyiko gaan dit vir Buhle nie oor hoeveel studente jaarliks slaag nie, maar eerder daaroor dat mense wat hul kursusse voltooi 'n suksesvolle boerdery kan bedryf, en werksgeleenthede vir hulself en andere kan skep.
En, dié instansie se talle suksesverhale spreek vanself...
1. Loodsepisode John Deere Afrika Potgooi
Die wêreld en besigheid verander voortdurend, en teen 'n snelle pas. Ons kernwaardes staan egter vas... Dit is die besigheidsfilosofie van John Deere, landbou-, konstruksie- en bosbou-masjinerie reus van die VSA. En, dis presies dié uitgangspunt wat die sleutel tot John Deere se voortgesette sukses was oor die afgelope 182 jaar. Die kernwaardes van integriteit, kwaliteit, toegewydheid en vernuwing vind gestalte in John Deere se mense, produkte en prosesse. Dit geld ook vir John Deere hier ter plaatse, suid van die Sahara. In die eerste van 'n hoogs insiggewende potgooi reeks, met landbou deurlopend as die primêre fokus, gesels ek met Jacques Taylor en Stephan Nel, onderskeidelik besturende direkteur en bemarkingsbestuurder van John Deere Sub-Sahara Afrika. In hierdie loodsepisode wissel die gesprek van die fassinerende geskiedenis van John Deere in Suid-Afrika, met 'n skip wat sink en twee ploeë wat herwin is, tot die maatskappy se uitgebreide handelaarsnetwerk, regoor Suid-Afrika en die res van die kontinent, tot John Deere se globale en plaaslike visie en missie. Soos wat Jacques en Stephan benadruk gaan dit oor die deurgee van eerstehandse inligting aan produsente, en, ten spyte van al die negatiwiteit tans in die hoofstroom-media, is die ware stand van sake oorwegend goeie nuus vir boerdery in Suid-Afrika...
#7media se KlankBank is 'n familie van nis potgooie met Klipkouers Besigheidspotgooi as anker en grootste onafhanklike Afrikaanse potgooi in…